
הוועדה  לקידום מעמד האישה 
 16/01/2012 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 123>
 מישיבת הוועדה לקידום מעמד האישה 
 יום שני, כ"א בטבת התשע"ב (16 בינואר 2012), שעה 10:00
<סדר היום:>
<הצעת חוק התקשורת (בזק ושידורים) (תיקון - מוקד חירום טלפוני לנפגעות ולנפגעי תקיפה מינית), התשע"א-2011>
נכחו:

<חברי הוועדה:> 
ציפי חוטובלי – היו"ר 

אורלי לוי-אבקסיס

<מוזמנים:> 
	עו"ד מוחמד מסאלחה
	–
	עוזר משפטי, משרד ראש הממשלה

	יהודה מונסוניגו
	–
	מפקח ארצי למכ"רים, רשות המיסים, משרד האוצר

	עו"ד ליאת גרבר
	–
	מנהלת מחלקה בכירה (שוק ההון) רשות המיסים, משרד האוצר

	עו"ד בת שבע נחמיה-מיכאלי
	–
	לשכה משפטית, משרד התקשורת

	עדי קאהן-גונן
	–
	אגף כלכלה, משרד התקשורת

	ליאת זק לינצ'בסקי
	–
	מנהלת אגף רגולציה, בזק - החברה הישראלית לתקשורת בע"מ

	עו"ד מאירה בסוק
	–
	לשכה משפטית, נעמ"ת

	גלי עציון
	–
	לשכה משפטית, נעמ"ת

	עו"ד ליאת קליין
	–
	יועצת משפטית, איגוד מרכזי סיוע לנפגעות תקיפה מינית

	מיכל פלישר
	–
	מנהלת רגולציה, הוט


<ייעוץ משפטי: >
תמי סלע
<מנהלת הוועדה:>
דלית אזולאי
<קצרנית פרלמנטרית:>
ר.כ. חבר המתרגמים
<הצעת חוק התקשורת (בזק ושידורים) (תיקון - מוקד חירום טלפוני לנפגעות ולנפגעי תקיפה מינית), התשע"א-2011>
<היו"ר ציפי חוטובלי:>
בוקר טוב לכולם, מתנצלת מאד על האיחור, הרגשתי לא טוב בבוקר ואני שמחה שאני כאן, כי באמת הצעת החוק הזאת מאד חשובה. אני פשוט רוצה לגשת ישר לעניין והעניין הוא פשוט. הגענו להסכמות עם החברות ועם רשות המיסוי לגבי הפרוצדורה שבה אותה הטבה  שתינתן תחשב להוצאה מוכרת לצורכי מס. אז אולי אתם תציגו את זה יותר טוב, כי הגענו להסכמה כלשהי שזה לא יופיע במפורש בחוק, אבל יש התחייבות שלכם לעשות את זה, וככה גם נוכל לקדם את החוק, ככה שהנשים תוכלנה כבר כמה שיותר מהר, ברגע שהחוק הזה יעבור, להשתמש בשירותי החינם, ומצד שני שאתם לא תספגו את מלוא העלויות, שתהיה לכם גם הטבה. אז בבקשה. אתם רוצים שקודם נצביע תמי על הדיון מחדש. 

<תמי סלע:>
קודם נצביע על הדיון החדש, על ההצעה לדיון. 

<היו"ר ציפי חוטובלי:>
אוקי, אז אנחנו פותחים את ההצעה לדיון מחדש. מי בעד? 

הצבעה מספר 1
בעד – פה אחד
פתיחת הדיון מחדש

<בת שבע נחמיה-מיכאלי:>
סליחה, לפני כן שתי הערות קטנות.

<היו"ר ציפי חוטובלי:>
לא, רגע, הצבענו עכשיו על פתיחת הדיון מחדש, עכשיו מתחיל הדיון מחדש. לפני שאת מעירה שתי הערות, אני חושבת שאני אאפשר להם קודם כל להגיד על מה הגענו להסכמה.

<ליאת גרבר:>
אז באמת ביקשנו את הדיון מחדש בשל הסעיף של התרומות שהעלה איזו שהיא בעיה עם הפרשנות של סעיף 46 לפקודת מס הכנסה שעוסק בתרומות, וההצעה שלנו היא בעצם שאנחנו נבהיר שמדובר בהוצאה מוכרת לחברות, מה שלמעשה יביא אותן לאותה תוצאה.

<אורלי לוי אבקסיס:>
שכאילו הם היו תורמים את הכסף הזה, נכון?

<ליאת גרבר:>
לא, לאותה תוצאה זה כאילו נכון. 

<יהודה מונסוניגו:>
אותה שקילות כלכלית. 

<ליאת גרבר:>
בדיוק, נכון, מדובר בעצם באותה תוצאה כלכלית כאילו הם היו תורמים את הכסף. זה פשוט יוכר להם כהוצאה מוכרת. שיעור המס הוא 25% גם בתרומה וגם בהוצאה, ולכן התוצאה היא אותה תוצאה, ואנחנו פשוט מבהירים לפרוטוקול שאנחנו נראה בעלויות, ככל שיגרמו להם, כהוצאה מוכרת.

<אורלי לוי אבקסיס:>
נהדר.

<היו"ר ציפי חוטובלי:>
אוקי, יופי, מצוין. 

<אורלי לוי אבקסיס:>
רק למען הסר ספק וחלק מהבקשה שלנו להסדר שלנו זה ככה. גם כמובן שזה נאמר לפרוטוקול, הפרוטוקול יישמר, אבל אני כמציעת החוק הייתי שמחה מאד לקבל מרשות המיסים את הדברים כתובים, כדי שאפשר וגם בטח הוועדה מבקשת, תודה.
<היו"ר ציפי חוטובלי:>
גם לוועדה, ברור. גם הדברים נאמרו לפרוטוקול, גם נקבל אותם בכתב ואנחנו נפיץ אותם. את ביקשת רשות דיבור, עורכת דין בת שבע נחמיה מיכאלי.

<בת שבע נחמיה-מיכאלי:>
ממשרד התקשורת. שתי הערות קטנות לנוסח האחרון שהופץ. אנחנו חושבים שיש מקום להגדיר באופן יותר ברור שמדובר באיגוד מרכזי הסיוע, ולכן אנחנו מציעים להוסיף את השם המפורש של מרכזי הסיוע שזה האיגוד. 
<ליאת קליין:>
בבקשה – מרכזי איגוד מרכזי הסיוע, שזה המרכזים ש---

<אורלי לוי אבקסיס:>
למה?

<היו"ר ציפי חוטובלי:>
בסדר, למה זה עוזר? 

<בת שבע נחמיה-מיכאלי:>
כדי שיהיה ברור שמדובר רק בזה.

<ליאת קליין:>
ולא בקווים אחרים שאולי קיימים. 

<היו"ר ציפי חוטובלי:>
ער"ן אולי או לא יודעת.

<אורלי לוי אבקסיס:>
לא, לא, הייתי מאד שמחה אם ער"ן גם היו נכללים, בגלל שיש שם גם הצלת חיים. 

<בת שבע נחמיה-מיכאלי:>
לא, מוקדים אחרים הכוונה שמדברים על העיבוד ולא על מרכזים אחרים שקיימים או שיקומו, שעוסקים בסיוע לנפגעי תקיפה מינית. 

<אורלי לוי אבקסיס:>
רגע, אבל האיגוד מאגד בתוכו את כל הארגונים שקיימים כיום, נכון?

<יו"ר ציפי חוטובלי:>
אבל אני מניחה שאם יקומו ארגונים כשלהם, אז עדיין הם ייכנסו תחת האיגוד, לא? 

<אורלי לוי אבקסיס:>
לא בהכרח.

<ליאת קליין:>
אני לא יודעת מה יקום. 

<בת שבע נחמיה-מיכאלי:>
לא בהכרח. 

<ליאת קליין:>
הבקשה של משרד התקשורת להבהיר שזה באמת מוקדי חירום של מרכזי נפגעות ---

<היו"ר ציפי חוטובלי:>
אתם אומרים את זה מטעמי שליטה, שבעצם תהיה לכם בקרה על כמות השיחות וכו'? 

<עדי קאהן-גונן:>
לא, שזה יהיה פשוט קונקרטי לעמותה שאליה התכוונה חברת הכנסת.

<אורלי לוי אבקסיס:>
אני לא התכוונתי לעמותה, אני התכוונתי לארגון.

<היו"ר ציפי חוטובלי:>
לנפגעות. 

<אורלי לוי אבקסיס:>
לנפגעות. גם הצעת החוק הזו לא נולדה מאיזו שהיא פנייה של איגודי הסיוע. הצעת החוק הזו נולדה ממפגש בשטח ועם בעיות שעלו תוך כדי. אין ספק שארגוני הסיוע, איגוד ארגוני הסיוע מברך על כך. אני חושבת שזה בא לפתור בעיה שגם קודם הייתה קיימת. הצעת החוק הזו באה להקל על הנפגעות, דבר ראשון. היא באה לחסוך את העלויות שלהן ולפתוח להן את הפתח לבקש סיוע. השאלה למה זה כל כך חשוב, אני עוד לא ממש הבנתי. 

<עדי קאהן-גונן:>
בישיבה הקודמת דיברנו ממש על המספור – 1202 ---

<אורלי לוי אבקסיס:>
ו-1203.

<עדי קאהן-גונן:>
שזה קונקרטית מתייחס רק לאיגוד מרכזי הסיוע. 

<אורלי לוי אבקסיס:>
אנחנו לא באים לשמוע פה גילדות, רק שיהיה ברור, אבל זה בסדר. 
<תמי סלע:>
לגבי המספור הערנו שיש כמה מספרים שהם לא נכללים ב-1202 וב-1203, שהם כן שייכים לאיגוד ובוודאי לא רוצים להוציא אותם מהקווים של הגברים הדתיים וה ---

<אורלי לוי אבקסיס:>
נכון, שלא יתברר חלילה כך.

<עדי קאהן-גונן:>
אבל העיקרון הוא אותו עיקרון, ההבטחה. אפילו אין כאן ה' הידיעה בשם. זאת אומרת זה כתוב כאן של מרכז סיוע לנפגעות ולא מרכז הסיוע. זאת אומרת ---

<תמי סלע:>
אבל עולה פה טענה מחברות הכנסת שבעצם אם יהיה קו נוסף כזה שהוא גם משמש בעצם סיוע לנפגעות ולנפגעי תקיפה מינית, זה באמת יהיה קצת מוזר. 

<היו"ר ציפי חוטובלי:>
אני מנסה, אני רק רוצה להעלות למשל דוגמאות. כרגע אין קווים ייעודיים נגיד לעולות חדשות מרוסיה או מאתיופיה, ואני אומרת – אם פתאום יפתחו קו כזה, אנחנו מאד נרצה שאותן עולות חדשות תוכלנה להשתמש בשירות הזה.

<אורלי לוי אבקסיס:>
נכון, שיהיה גם תמריץ לחברות התקשורת לתת גם להן, כי אם הם יידעו שרק על זה, רק על הקווים הנורא מצומצמים שיש היום הם יקבלו את הפטור, אז לא. אנחנו מדברים על נפגעות תקיפה מינית. יבחרו את הנתיב שיבחרו, להם תהיה את האפשרות חינם, אז אני מעדיפה להשאיר את זה כך. בסדר?

<היו"ר ציפי חוטובלי:>
אנחנו מעדיפות להשאיר את זה ככה. מי את?

<ליאת זק לינצ'בסקי:>
ליאת זק, מנהלת אגף רגולציה בבזק. הדיון הקודם מאד תחם את זה, ובאמת עלתה הסוגיה הזאת ואני חושבת שמאותו ---

<אורלי לוי אבקסיס:>
לא, לא, זה עדיין אותו סיפור. 

<ליאת זק לינצ'בסקי:>
אז זה לא. אם זה נשאר ככה כמו שמשרד התקשורת אומר, יש את הבעיה שזה לא תחום לארגון הספציפי הזה ומתוך אותו עניין שאת אמרת קודם, שבדרך המלך אולי המדינה הייתה צריכה לממן את זה, ופה חברות ל---

<אורלי לוי אבקסיס:>
נכון, ובגלל זה גם דאגנו לסעיף העניין הזה שהוכר באמת כהצעות או כתרומה. 

<ליאת זק לינצ'בסקי:>

בגלל העניין התקדמי צריך לתחם את זה וכן סוכם על זה בדיון הקודם.

<היו"ר ציפי חוטובלי:>
אני לא מצליחה להבין באמת מה מפריע לכם. אני אומרת, המטרה שלנו ---

<בת שבע נחמיה-מיכאלי:>
האיגוד הוא גוף שמרכז את מרכזי הסיוע שעוסקים במתן סיוע לנפגעי/נפגעות תקיפה מינית, עם קבוצות, תת קבוצות, עם מספרים שונים. עכשיו, אנחנו חושבים שיש מקום להפנות וזה גם מה ש---

<אורלי לוי אבקסיס:>
אבל יש לי שאלה, היום כל הארגונים שנמצאים תחת הגג הזה, אם מחר מחרתיים הם יחליטו לפרוש מארגון הגג הזה, אז מה? אז אנחנו לא נכיר בהם? שזה לא ישנה לרגע, שלא תביני. אין ארגונים אחרים. העניין הוא פה אני מנסה למנוע בעתיד שאם אחד יחליט להתפרק מארגון הסיוע, מאיגוד ארגוני הסיוע, אנחנו לא נחריג אותו החוצה, כי אז תהיה פה סוג של העדפה, שיכול להיות שהיא לא כל כך אתית. הבנת? 

<בת שבע נחמיה-מיכאלי:>
כן, אני מבינה, אני רק אומרת שזה המצב היום.

<היו"ר ציפי חוטובלי:>
אני רק רוצה להגיד לכם משהו, כיושבת ראש הוועדה לקידום מעמד האישה, ואני רוצה לומר שחברת הכנסת אורלי לוי, כמי שבאמת מלווה את כל התהליכים האלה גם בתחום של נערות ונערים, גם בתחום של נשים – שתינו יכולות להעיד כמה מדובר במרכזים שבנויים על מתנדבות, כמה זה קשה לגייס כוח אדם לארגונים האלה. אנחנו לא באמת חוששים מהצפה של השוק פתאום. לא מדובר בעסק מסחרי, עם כל הכבוד. לא מדובר במצב שבו פתאום תפתח תחרות. אנחנו באמת רוצים לעזור לנשים האלה לקבל את השירות הטוב ביותר. אנחנו מאד מעריכים את עבודתו של האיגוד.

<אורלי לוי אבקסיס:>
זו עבודת קודש.

<היו"ר ציפי חוטובלי:>
 אני רק אומרת למה אנחנו צריכים ככה להגביל את עצמנו? באמת אין כאן חשש אמיתי שפתאום תהיה הצפה, פתאום לא תוכלו לשלוט על המספרים ומי יודע מה יהיה. באמת, אני מניחה שמה שיקרה אחרי שהחוק הזה יעבור זה שפשוט אותן שיחות של 1202, אותן שיחות פשוט ימשיכו לקרות. רק החוק צריך תמיד לצפות את פני העתיד. יכול להיות מאד שהאיגוד יחליט שיש דרכים יותר יעילות. אני לא יודעת. אתם יודעים מה, יכול להיות מאד. יש גם אגב הצעת חוק של גפני, שמדברת בכלל על תיחום כל שירותי ההצלה ל-911 ישראלי כזה. אני רק אומרת, יכול להיות מאד שגם מרכזי הסיוע בסוף ייכנסו תחת אותה הצעת חוק של 911 ---
<אורלי לוי אבקסיס:>
ואז זה גם בכלל יפתור אתכם מההוצאה.

<היו"ר ציפי חוטובלי:>
אז אני רק אומרת חבל שהחוק הזה כרגע ייתחם. אני חושבת שזאת הדרך הנכונה להציג את הדברים ולכם אני אומרת, באמת, אל חשש. לא תהיה כאן הצפה.

<ליאת זק לינצ'בסקי:>
סליחה, אני רק רוצה כן להגיד גם נקודה נוספת. זה יכול להיות גם, אתם מסתכלים בעיניים האלה, אבל צריך לחשוב גם על זה שנניח מישהו יוכל לנצל את זה, את הפרצה הזאת לרעה. הרי יש גם אנשים שמתחזים ומתרימים. 

<היו"ר ציפי חוטובלי:>
למה?

<ליאת זק לינצ'בסקי:>
כי כרגע הניסוח הוא מאד כללי ולכן ולו מהסיבה הזאת, אני חושבת שכן יש מקום ואני חושבת שאפשר למצוא את אותו נוסח שידאג לזה שאם אותם תתי ארגונים יפרשו, אז הם עדיין יכללו, בלי באמת שתהיה פה את הפרצה הזאת.

<היו"ר ציפי חוטובלי:>
יש לך רעיון?

<יהודה מונסוניגו:>
כן, אפשר לרשום בחוק שהכוונה למוסד ציבורי שמחזיק בסעיף 46 לפקודה, ועיקר פעילותו זה סיוע לנפגעות תקיפה מינית, ואז אני חושב שזה פשרה טובה. למה? כי קודם כל הרשימה לא סגורה מצד אחד שזה טוב לכם. מצד שני, לגבי ההערות שכאן נאמרו, זה סוגר את הגוף הזה כי הוא תחת רגולציה גם של רשם העמותות וגם שלנו ואנחנו בודקים את הפעילות שלו, אז זה טוב לכולם וזה גם לא הוצאה עמומה כזאת. אם אתן רוצות.

<היו"ר ציפי חוטובלי:>
בסדר גמור. 

<תמי סלע:>
שיהיה ברור שאם יקום עוד מרכז שנותן שירותים כאלה, אז הוא יהיה מסוג העמותות שמקבלות אישור.

<היו"ר ציפי חוטובלי:>
כן יש כאן נקודה חשובה, נקודה של הפיקוח. אני באמת לא יודע איך מפקחים באמת על גורמים שיקומו, כי באמת לצערנו אנחנו כבר רואים אנשים שמנצלים ---

<תמי סלע:>
יש רשם העמותות ויש רשות המסים שנותנת.

<אורלי לוי אבקסיס:>
וסעיף 46 זה הסעיף הרלבנטי לנו.

<יהודה מונסוניגו:>
כן, ואז זה אומר שהגוף הזה הוא תחת רגולציה גם של רשם העמותות וגם של רשות המיסים ואנחנו בודקים שהם עושים מה שהם עושים.

<היו"ר ציפי חוטובלי:>
אז תמי, בואי תקריאי את החוק ונעביר אותו.

<ליאת זק לינצ'בסקי:>
אני אשמח לשמוע רק את עמדת משרד התקשורת בעניין, כי הם בצד המשפטי יותר.

<בת שבע נחמיה-מיכאלי:>
אנחנו כאילו בהמשך לדיון הקודם, אנחנו הבנו שהכוונה היא כן לגופים שנמצאים, לכל המרכזים ---

<אורלי לוי אבקסיס:>
כן, אבל מה קורה אם עכשיו יש איזה שהוא סתם סכסוך נגיד בהנהלה, שלא יהיה, נגיד, אבל בואו ננסה לקחת איזה תרחיש דמיוני וחלק רוצים להיפרד מאותו גג או מאותו מי שמייצג, שהיא עושה היום עבודה נאמנה וצריך להצדיע לה, מיכל רוזין. אבל סתם לדוגמא, עניינים כאלה קורים. אז האם אנחנו נחריג אותו החוצה? לכן אני חושבת שההצעה של רשות המיסים פה, שזה הכל יהיה תחת פיקוח ותחת העניינים של סעיף 46 לחוק, מה שאומר שזה רשם העמותות, שזה הרגולציה, שזה תחת רשות המיסים, זה מבטיח שזה באמת אותם גורמים רק שאם יהיה לנו שינוי של הכובע, זאת אומרת של ארגון הגג, זה עדיין אנחנו לא נחריג אותם לרעה, כי אנחנו לא ניתן העדפה מסוימת שיהיה לה טעם לא טוב. 

<בת שבע נחמיה-מיכאלי:>
הרעיון והרציונל הוא ברור, אבל עדיין אנחנו סבורים שלפתוח פתח להכניס לתוך ההצעה ---
<אורלי לוי אבקסיס:>
אנחנו לא פותחים פתח.

<בת שבע נחמיה-מיכאלי:>
גופים שאנחנו לא יודעים מה היקף השיחות, ונכון, אני מבינה את הדברים שנאמרים כאן שזה לא יצמח למשהו מפלצתי, אבל יש עם זה קושי. זה גם לא מה שסוכם בדיון הקודם להבנתנו. 

<היו"ר ציפי חוטובלי:>
אני באמת חושבת שהחשש כאן הוא מיותר ויותר מזה, בסופו של יום אנחנו באמת באנו לא לסייע למרכזי הסיוע, באנו לסייע לנפגעות.

<אורלי לוי אבקסיס:>
בדיוק.

<היו"ר ציפי חוטובלי:>
מרכזי הסיוע באים לסייע לנפגעות, זאת מטרת החוק.

<אורלי לוי אבקסיס:>
ויש פה מטרה משותפת, זה הכל.

<היו"ר ציפי חוטובלי:>
בסדר. אני חושבת שאפשר לקרוא את החוק ונצביע עליו.

<ליאת זק לינצ'בסקי:>
סליחה רגע, רק לי יש שאלה לגבי ההתחייבות, מה המשמעות המשפטית של התחייבות כזאת של רשות המיסים. איפה זה ---

<אורלי לוי אבקסיס:>
ביקשנו בכתב גם את הכל, גם לוועדה וגם אלי, ולכם יוצאו העתקים, לכל מי שיבקש.

<ליאת זק לינצ'בסקי:>
וזה מחייב משפטית?

<אורלי לוי אבקסיס:>
כן. בוודאי.

<יהודה מונסוניגו:>
בוודאי.

<תמי סלע:>
זה מחייב את רשות המיסים. אם הם התחייבו זה כמו הבטחה שלטונית.

<אורלי לוי אבקסיס:>
הם דואגים לכם פה, כי אז הם אומרים שאם זה יהיה בגוף החוק, זה יעשה השלכות רוחב שאחר כך לכו תגידו מה כן ומה לא, וממה תוציאו ומה פה. מה שייכנס לכאן ----

<ליאת זק לינצ'בסקי:>
זה הוסכם .... עם חברות התקשורת?

<אורלי לוי אבקסיס:>
כן. לוועדה, ומי שיבקש יקבל העתק.

<היו"ר ציפי חוטובלי:>
אני חושבת, אולי באמת אפילו בשלבי הרצה, אולי כדאי שיהיה פרסום לזה כדי שכולם יידעו.

<בת שבע נחמיה-מיכאלי:>
לא, אבל ההסדר הזה יעוגן באיזו שהיא הסדרה ש---

<יהודה מונסוניגו:>
זה מכוח עקרונות כלליים של הפקודה. פקודת מס הכנסה קובעת מבחנים מה זה הוצאה בייצור הכנסה וזה מקרה שאפשר להתיר אותו כהוצאה.

<ליאת גרבר:>
אנחנו פשוט מבהירים שאנחנו נראה בזה כהוצאה. 

<ליאת זק לינצ'בסקי:>
אולי אפשר את  זה גם במכתב לחברות?

<היו"ר ציפי חוטובלי:>
כן, אין בעיה. אני לא חושבת שיש בעיה עם זה. מכתב לא יעלה לכם הרבה כסף, תשלחו במייל.

<בת שבע נחמיה-מיכאלי:>
אוקי, הערה אחת נוספת. בזמן ההיערכות שנדרש להבנת הגורמים המקצועיים אצלנו במשרד אצל החברות, כדי להכין את המערכות שלהם, סדר גודל של כשלושה חודשים לכל היותר.

<היו"ר ציפי חוטובלי:>
למה?

<עדי קאהן-גונן:>
מכיוון שצריך גם להשמיט את הרשומה הזאת וגם לראות את הקונסטלציה המשפטית מבחינת הרישיונות לגבי תקן גילוי נאות בחשבון, וגם צריך ---

<בת שבע נחמיה-מיכאלי:>
התאמה של המערכות.

<היו"ר ציפי חוטובלי:>
אני רוצה להגיד לכם משהו. ניסיוני בחקיקה אומר שייקח לדעתי כחודש עד שהחוק הזה יעבור בקריאה שלישית. אנחנו נזדרז ותוך חודש החוק הזה יעבור בקריאה שנייה ושלישית. אני מנקה לכם את החודש הזה, כבר עכשיו תתחילו לעבוד על כל מה שאתם צריכים לסדר ואז נוכל לדבר על חודש אחר כך, שיהיה חודשיים מהיום. 
<תמי סלע:>
אבל באמת אפשר את זה להוסיף.

<ליאת זק לינצ'בסקי:>
העניין הוא שעד שחוק לא עובר, הוא לא עובר. 

<אורלי לוי אבקסיס:>
זה לקראת שנייה ושלישית אנחנו נראה. הוראת התחילה לא מופיעה פה עכשיו, אלא נדון בה לפני שנייה ושלישית, אם תסכים יושבת הראש.

<היו"ר ציפי חוטובלי:>
שמה, סליחה?

<תמי סלע:>
כן, הוראת תחילה אפשר להוסיף בשנייה שלישית.

<היו"ר ציפי חוטובלי:>
אנחנו כן נכניס הוראת מעבר, אבל אני באמת אומר לכם, מאחר שמדובר בעניינים שהם מצילי חיים, מאחר שאנחנו מאמינים שהרבה נשים יימנעו מלגשת את הטלפון אם הן יידעו שיש פירוט שיחות, שיש שקיפות, שיש אפילו לצורך העניין עלויות כספיות, אם מדובר בקטינה שהכסף שלה לא ברשותה. מדובר בהצעת חוק, אני לא אגיד מצילת חיים במובן הזה שהם עדיין לצערנו יהיו במקום קשה, אבל לפחות מושיטה יד להצלת חיים ולכן אני כן רוצה שתזדרזו. לא מדובר בעניין בירוקראטי, מדובר בעניין שנוגע בחייהן של אלפי נשים במדינת ישראל, ואני באמת חושבת שכולם פה צריכים לעשות מאמץ ולהירתם.

<בת שבע נחמיה-מיכאלי:>
אוקי, והערת הבהרה אחרונה נוספת. אנחנו מפנים כאן להגדרה של בעל רישיון בסעיף 5 ב (ו) לחוק התקשורת, שמדבר על בעל רישיון כללי. למען הסר ספק, זה ברור מההוראה בחוק התקשורת, אבל הכוונה כאן היא גם לבעל רישיון כללי ייחודי. ... למיניהם ---

<היו"ר ציפי חוטובלי:>
מי למיניהם?

<עדי קאהן-גונן:>
סלקום, מפה, יש בעלי רישיונות שיש להם רישיון להספקת שירותי טלפוניה נייחת, אבל ייחודית, הם לא מחויבים ב ----

<היו"ר ציפי חוטובלי:>
הבנתי, אוקי. 

<תמי סלע:>
בעצם כל בעלי הרישיונות.

<היו"ר ציפי חוטובלי:>
כל בעלי הרישיונות, בסדר. אוקי, אז בואו נקריא את החוק.

<תמי סלע:>
1. אחרי סעיף 12 בחוק התקשורת יבוא : 
שירותי בזק למוקד חירום לנפגעות ולנפגעי תקיפה מינית

12א. (א)
שיחה מאת מנוי של בעל רישיון כהגדרתו בסעיף 5ב (ו) (בסעיף זה – בעל רישיון) אל מוקד חירום של מרכז סיוע לנפגעות ולנפגעי תקיפה מינית ---

ופה אנחנו נוסיף שהוא מוסד שקיבל אישור לפי סעיף 46 לפקודת מס הכנסה ונתאם את הניסוח אתכם.

<יהודה מונסוניגו:>
זה בדיוק מה שאני עכשיו מנסח. 

<תמי סלע:>
תודה.  תהיה בלא תשלום.

<יהודה מונסוניגו:>
תעשי לך הגדרה.

<תמי סלע:>
הוא מופיע רק בסעיף הזה. 

<היו"ר ציפי חוטובלי:>
אז בואי, נעשה את ההגדרה על פי רשות המיסים. 

<תמי סלע:>
        (ב) 
דבר קיומה של שיחה כאמור בסעיף קטן (א) לא יצוין בפירוט השיחות שנשלח אל המנוי ולא יימסר למי שזכאי לקבל פירוט שיחות כאמור.

        (ג)
בעל רישיון או מי מעובדיו שהגיע אליו מידע על דבר קיומה של שיחה כאמור בסעיף קטן (א), אינו רשאי לגלות מידע אודות המתקשר או אודות השיחה, ולא יעשה בו כל שימוש, אלא לפי הוראות כל דין או לפי צו של בית משפט.
        (ד)
הוראות סעיף זה יחולו גם על שיחה מטלפון ציבורי של בעל רישיון.
סעיף קטן (ה) נמחק.

<היו"ר ציפי חוטובלי:>
אוקי, מי בעד נוסח החוק כפי שהוקרא?

הצבעה מס 2

בעד –  פה אחד
הצעת החוק אושרה פה אחד

<היו"ר ציפי חוטובלי:>
הצעת החוק עברה פה אחד לקריאה ראשונה ואנחנו מברכים את חברת הכנסת ---

<אורלי לוי אבקסיס:>
תודה רבה ליושבת ראש הוועדה.

<עדי קאהן-גונן:>
אפשר לשאול שאלה?

<היו"ר ציפי חוטובלי:>
כן. 

<עדי קאהן-גונן:>
אני רק רוצה לוודא שאין התחשבנויות בין מפעילים בגין שיחות כאלה, זאת אומרת שאם שיחה יוצאת מסלקום לצורך העניין, למוקד ---

<אורלי לוי אבקסיס:>
אז את זה אתם תסדרו בזמן שיש לכם את החודשיים האלה שביקשתם לעשות גם את זה, זה בידיכם.

<עדי קאהן-גונן:>
אז באיזה חוק זה יהיה? זה בחוק התקשורת? זה תיקון לחוק התקשורת?

<היו"ר ציפי חוטובלי:>
אני לא מבינה כל כך את הבעיה.

<אורלי לוי אבקסיס:>
זה לגבי הקישוריות. 

<היו"ר ציפי חוטובלי:>
מה לגבי הקישוריות? 

<אורלי לוי אבקסיס:>
שאם זה יצא מבזק לדוגמא או מסלקום לחברה אחרת, איפה מתחיל זה ומי מקבל ממי כסף.

<היו"ר ציפי חוטובלי:>
בוא אני אשאל אתכם כזה דבר – איך זה עובד שמדובר בשירותים אחרים?  ב-100, ב-101, 102, כל שירותי החירום האחרים – איך הם עובדים? 

<עדי קאהן-גונן:>
אין התחשבנויות.

<היו"ר ציפי חוטובלי:>
אז יפה, אז תחילו את אותם כללים, זה הרעיון.

<אורלי לוי אבקסיס:>
אז תסדרו את זה אתם מול החברות.

<היו"ר ציפי חוטובלי:>
הרעיון הוא להפוך את זה לרמה של שירותי חירום כמו של 100, כמו של המשטרה.

<אורלי לוי אבקסיס:>
תודה רבה ציפי, תרגישי טוב.

<היו"ר ציפי חוטובלי:>
בבקשה. אני בסדר.

<הישיבה ננעלה בשעה 10:20.>
